На основу члана 188. став 5. Закона о полицији („Службени гласник РСˮ, бр. 6/16, 24/18 и 87/18) и члана 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – други закон),

Влада доноси

**УРЕДБУ**

**о накнади трошкова полицијских службеника**

**I. УВОДНА ОДРЕДБА**

**Члан 1.**

Овом уредбом уређује се начин остваривања права полицијских службеника на накнаду трошкова који настају у вези са њиховим радом у Министарству унутрашњих послова (у даљем тексту: Министарство) и утврђује висина накнаде трошкова.

**II. ВРСТА ТРОШКОВА КОЈИ СЕ НАКНАЂУЈУ**

**Члан 2.**

Полицијском службенику се у складу са законом и овом уредбом накнађују трошкови:

1. службеног пута у земљи;
2. службеног пута у иностранство;
3. привременог премештаја у друго место рада, у земљи или иностранству;
4. смештаја и исхране док ради и борави на терену, односно када по посебном распореду рада, ради и борави у теренским условима живота и рада или ради и борави ван места рада, ради обављања полицијских послова и задатака или спровођења обуке (у даљем тексту: накнада трошкова за рад и боравак на терену);
5. рада под отежаним теренским условима, који подразумева рад под већим степеном оптерећења на психофизичке и радне способности полицијских службеника, који је последица обављања послова на специфичном подручју, изузев када је полицијски службеник распоређен у организационој јединици која је територијално надлежна за то подручје (у даљем тексту: рад на специфичном подручју);
6. рада на специфичним безбедносно–полицијским пословима који подразумевају послове који се обављају под већим степеном оптерећења на психофизичке и радне способности полицијских службеника, када се они обављају ван редовног места рада (у даљем тексту: рад на специфичним безбедносно-полицијским пословима).

**III. НАКНАДА ТРОШКОВА СЛУЖБЕНОГ ПУТА У ЗЕМЉИ**

1. **Службени пут у земљи**

**Члан 3.**

Службени пут у земљи је службени пут на који се полицијски службеник упућује да, по налогу руководиоца организационе јединице, ван места рада изврши одређени службени посао или задатак, који не представља рад и боравак на терену, нити рад на специфичном подручју или специфичним безбедносно-полицијским пословима.

Место рада, у смислу ове уредбе, представља подручје полицијске управе на чијој територији се налази организациона јединица полицијског службеника.

**2. Време трајања службеног пута у земљи**

**Члан 4.**

Службени пут у земљи може да траје најдуже 15 дана непрекидно.

Изузетно, ако започети службени посао или задатак не може да се прекине, службени пут може да траје и дуже од 15, али највише 30 дана непрекидно.

**3. Налог за службени пут у земљи**

**Члан 5.**

На предлог непосредног руководиоца, руководилац организационе јединице, пре поласка на службени пут, издаје полицијском службенику налог за службени пут у земљи.

За већи број полицијских службеника може се издати збирни налог за службени пут у земљи.

Налог за службени пут у земљи (Образац 1) и збирни налог за службени пут у земљи (Образац 1а) одштампани су уз ову уредбу и чине њен саставни део.

**4. Исплата аконтације**

**Члан 6.**

На основу издатог налога за службени пут у земљи, полицијском службенику се може исплатити аконтација у висини процењених трошкова.

Ако службени пут не започне у року од три дана од датума који је у налогу за службени пут наведен као почетак путовања, полицијски службеник је дужан да исплаћену аконтацију из става 1. овог члана врати наредног дана од истека овог рока.

**5. Трошкови службеног пута у земљи**

**Члан 7.**

Полицијском службенику за време проведено на службеном путу у земљи накнађују се трошкови исхране и јавног превоза у месту у којем се врши службени посао или задатак, смештаја, превоза и остали трошкови у вези са службеним путом у земљи.

Трошкови исхране и јавног превоза у месту у којем се врши службени посао или задатак накнађују се исплатом дневнице.

**Члан 8.**

Полицијском службенику исплаћује се дневница за службени пут у земљи у износу од 1 000 динара, осим ако је међународним споразумом или другим актом потписаним у оквиру међународне сарадње утврђен виши износ на терет државе односно међународне организације са којом је закључен споразум односно други акт.

Дневница за службени пут у земљи рачуна се од часа поласка на службени пут до часа повратка са службеног пута, у складу са издатим налогом за службени пут.

Полицијском службенику припада једна дневница на свака 24 часа проведена на службеном путу, а ако је преостало време проведено на путу дуже од 12 часова – припада му још једна дневница, односно још половина дневнице ако је преостало време проведено на путу између осам и 12 часова.

**Члан 9.**

Трошкови смештаја накнађују се у висини износа плаћеног и приложеног хотелског рачуна за преноћиште и доручак, изузев за преноћиште и доручак у хотелу прве категорије (пет звездица).

Изузетно од става 1. овог члана, полицијском службенику који обавља послове непосредне физичке заштите лица која се безбедносно штите и/или обезбеђују, накнађују се трошкови смештаја у висини плаћеног хотелског рачуна за преноћиште и доручак у хотелу прве категорије (пет звездица) у случају када штићено лице борави у хотелу прве категорије.

Полицијском службенику коме су обезбеђени бесплатно преноћиште и доручак не накнађују се трошкови смештаја.

**Члан 10.**

Полицијском службенику накнађују се трошкови превоза до места где треба да се изврши службени посао или задатак и трошкови превоза за повратак, у висини стварних трошкова превоза у јавном саобраћају, уколико полицијском службенику није обезбеђен службени аутомобил или неки други вид превоза.

Ако због хитности, односно потреба службеног посла полицијски службеник не може користити ни превоз у јавном саобраћају ни службено возило, он, по писаном одобрењу руководиоца организационе јединице (у коме су наведени разлози хитности, односно потреба службеног посла или задатка), може користити сопствени аутомобил.

Полицијском службенику који, по писаном одобрењу из става 2. овог члана користи сопствени аутомобил, исплаћује се накнада од 10% прописане цене за литар погонског горива, по пређеном километру.

**6. Остали трошкови службеног пута у земљи**

**Члан 11.**

Поред трошкова из чл. 7–10. ове уредбе, полицијском службенику накнађују се и други нужни трошкови који настану на службеном путу а који су у непосредној вези са извршењем службеног посла или задатка, у висини стварних трошкова, према приложеном рачуну.

**7. Обрачун трошкова службеног пута у земљи**

**Члан 12.**

Трошкови службеног пута у земљи накнађују се на основу поднетог путног рачуна овереног од стране непосредног руководиоца, уз који се прилажу одговарајући докази о постојању и висини трошкова (карта за превоз, рачун за преноћиште и доручак, рачуни за остале трошкове и др.), а који се подноси организационој јединици надлежној за послове финансија у року од три радна дана од дана кад је службено путовање завршено.

Изузетно од става 1. овог члана, када је издат збирни налог за службени пут у земљи, не прилаже се путни рачун.

**8. Плаћање трошкова службеном платном картицом**

**Члан 13.**

Полицијском службенику може да се омогући плаћање трошкова службеног пута у земљи службеном платном картицом, која му је додељена по прибављеном одобрењу министра унутрашњих послова (у даљем тексту: министар), а на предлог руководиоца организационе јединице.

**IV. НАКНАДА ТРОШКОВА СЛУЖБЕНОГ ПУТА У ИНОСТРАНСТВО**

1. **Службени пут у иностранство**

**Члан 14.**

Службени пут у иностранство је службени пут из Републике Србије у другу државу и обратно, службени пут из једне у другу страну државу и службени пут из једног у друго место у истој страној држави, по налогу руководиоца унутрашње организационе јединице.

1. **Налог за службени пут у иностранство**

**Члан 15.**

На предлог непосредног руководиоца, руководилац унутрашње организационе јединице, пре поласка на службени пут, у складу са одобрењем министра и решењем о упућивању на службени пут, издаје полицијском службенику налог за службени пут у иностранство.

Налог за службени пут у иностранство (Образац 2) одштампан је уз ову уредбу и чини њен саставни део.

**3. Исплата аконтације**

**Члан 16.**

На основу издатог налога за службени пут у иностранство полицијском службенику може да се исплати аконтација у висини процењених трошкова.

Ако службени пут не започне у року од три дана од од датума који је у налогу за службени пут наведен као почетак путовањa, полицијски службеник дужан је да исплаћену аконтацију из става 1. овог члана врати наредног дана од истека наведеног рока.

**4. Трошкови службеног пута у иностранство**

**Члан 17.**

Полицијском службенику на службеном путу у иностранству накнађују се трошкови исхране и јавног превоза у месту боравка у иностранству, трошкови смештаја, превоза, трошкови прибављања путних исправа, визе, вакцинације и лекарских прегледа који су у вези са службеним путовањем у иностранство (ако их надлежни орган здравственог осигурања не призна), овлашћења за управљање службеним моторним возилом у иностранству, зелене карте осигурања и међународне возачке дозволе, као и остали нужни трошкови, који се у складу са циљем путовања сматрају оправданим.

Полицијском службенику накнађују се трошкови исхране и јавног превоза исплатом дневнице у износу од 15 евра на свака 24 часа проведена у иностранству, осим ако је међународним споразумом или другим актом потписаним у оквиру међународне сарадње утврђен виши износ на терет државе односно међународне организације са којом је закључен споразум односно други акт.

**Члан 18.**

Дневница за службени пут у иностранство одређује се од часа преласка државне границе Републике Србије – у поласку, до часа преласка државне границе Републике Србије – у повратку.

**Члан 19.**

Полицијском службенику припада једна дневница на свака 24 часа проведена у иностранству, а ако је преостало време проведено у иностранству дуже од 12 часова – припада му још једна дневница, односно још половина дневнице ако је преостало време проведено у иностранству између осам и 12 часова.

**Члан 20.**

Полицијском службенику на службеном путу у иностранству накнађују се трошкови смештаја у висини плаћеног хотелског рачуна за преноћиште и доручак, изузев за преноћиште и доручак у хотелу прве категорије (пет звездица).

Изузетно од става 1. овог члана, полицијском службенику који обавља послове непосредне физичке заштите лица која се безбедносно штите и/или обезбеђују накнађују се и трошкови смештаја у висини плаћеног хотелског рачуна за преноћиште и доручак у хотелу прве категорије (пет звездица) у случају када штићено лице борави у хотелу прве категорије.

Изузетно, ваздухопловном особљу накнађују се трошкови дневног одмора – у висини плаћеног хотелског рачуна – ако је њихово задржавање на аеродрому дуже од четири часа између два лета у току 24 часа.

Полицијском службенику коме су обезбеђени бесплатно преноћиште и доручак не накнађују се трошкови смештаја.

**Члан 21.**

Полицијском службенику накнађују се трошкови превоза до места у иностранству где треба да се изврши службени посао или задатак и трошкови превоза за повратак, у висини цене из путничке тарифе за превоз средством оне врсте и разреда који се, према налогу за службени пут, користе, а према приложеној карти, уколико полицијском службенику није обезбеђен службени аутомобил или неки други вид превоза.

**Члан 22.**

Трошкови прибављања путних исправа, визе, вакцинације и лекарских прегледа, који су у вези са службеним путовањем у иностранство (ако их надлежни орган здравственог осигурања не призна), као и овлашћења за управљање службеним моторним возилом у иностранству, зелене карте осигурања и међународне возачке дозволе, накнађују се полицијском службенику у висини стварних трошкова, према приложеном рачуну.

**Члан 23.**

Поред трошкова из чл. 17–22. ове уредбе, полицијском службенику накнађују се и други нужни трошкови који настану на службеном путу у иностранству а који су у непосредној вези са извршењем службеног посла или задатка, у висини стварних трошкова, према приложеном рачуну.

**5. Обрачун трошкова службеног пута у иностранство**

**Члан 24.**

Трошкови службеног пута у иностранство накнађују се на основу поднетог девизног путног рачуна и писаног извештаја о службеном путу, оверених од стране непосредног руководиоца, који се, у року од седам дана од дана кад је службени пут завршен, подносе организационој јединици надлежној за послове финансија.

Уз девизни путни рачун прилажу се одговарајући докази о постојању и висини трошкова (карта за превоз, рачун за преноћиште и доручак, рачуни за гориво, путарину, вињету и други нужни трошкови).

**6. Плаћање трошкова службеном платном картицом**

**Члан 25.**

Полицијском службенику може да се омогући плаћање трошкова службеног пута у иностранство службеном платном картицом, која му је додељена по прибављеном одобрењу министра, а на предлог руководиоца организационе јединице.

**V. НАКНАДА ТРОШКОВА ПРИВРЕМЕНОГ ПРЕМЕШТАЈА У ДРУГО МЕСТО**

**РАДА**

**Члан 26.**

Полицијском службенику се, због привременог премештаја у друго место рада, накнађују трошкови селидбе, трошкови посета породици и трошкови одвојеног живота од породице.

Породицом у смислу става 1. овог члана сматра се супружник, односно ванбрачни партнер и деца (брачна, ванбрачна, усвојена, пасторчад, штићеник и храњеник) који са полицијским службеником живе у заједничком домаћинству.

**Члан 27.**

Полицијском службенику који је привремено премештен у друго место рада, ван места његовог пребивалишта, накнађују се трошкови селидбе у паушалном износу од 5 000 динара.

Захтев за накнаду трошкова селидбе подноси се у року од осам дана од дана пресељења.

**Члан 28.**

Полицијски службеник који, због тога што је привремено премештен у друго место рада, живи одвојено од своје породице, има право на накнаду трошкова превоза ради посете породици, највише за два путовања месечно, у висини стварних трошкова превоза у међуградском саобраћају.

Приликом подношења захтева за накнаду трошкова из става 1. овог члана, прилаже се потврда превозника о цени карте за релацију за коју се тражи накнада.

**Члан 29.**

Полицијском службенику накнађују се трошкови за одвојени живот од породице, ако због тога што је привремено премештен у друго место рада које је више од 50 km удаљено и од места његовог пребивалишта и од претходног места рада, живи одвојено од породице – док траје привремени премештај.

**Члан 30.**

Полицијском службенику који је привремено премештен у друго место рада, који живи одвојено од своје породице, исплаћује се месечна накнада трошкова за одвојени живот од породице која износи 75% просечне месечне зараде са припадајућим порезима и доприносима по запосленом у Републици Србији, према последњем коначном објављеном податку републичког органа надлежног за послове статистике, на дан исплате.

**VI. НАКНАДА ТРОШКОВА ЗА РАД И БОРАВАК НА ТЕРЕНУ**

**Члан 31.**

Полицијском службенику за рад и боравак у теренским условима живота и рада исплаћује се накнада трошкова за рад и боравак на терену у износу од 3% просечне месечне зараде са припадајућим порезима и доприносима запосленог у Републици Србији, према последњем коначном објављеном податку републичког органа надлежног за послове статистике, на дан ангажовања.

Полицијском службенику за рад и боравак ван места рада ради обављања полицијских послова и задатакаисплаћује се накнада трошкова за рад и боравак на терену у износу од 2% просечне месечне зараде са припадајућим порезима и доприносима запосленог у Републици Србији, према последњем коначном објављеном податку републичког органа надлежног за послове статистике, на дан ангажовања.

Полицијском службенику за рад и боравак на терену ради спровођења обукекоја се реализује у теренским условима, која траје 24 часа и дуже, са боравком у објектима логорско-касаранског типа, привременим или импровизованим објектима или другој врсти некатегорисаног смештаја, исплаћује се накнада трошкова за рад и боравак на терену у висини од 2% просечне месечне зараде са припадајућим порезима и доприносима запосленог у Републици Србији, према последњем коначном објављеном податку републичког органа надлежног за послове статистике, на дан ангажовања.

Накнада из става 3. овог члана не исплаћује се полазнику обуке која представља посебан услов за одређено радно место, односно спроводи се у циљу селекције кандидата за рад у специјализованим тимовима сектора надлежног за ванредне ситуације.

Накнада трошкова за рад и боравак на терену из ст. 1–3. овог члана исплаћује се по започетом дану ангажовања.

Рад и боравак у теренским условима живота и рада, у смислу става 1. овог члана, подразумева рад на отвореном, у руралним, слабо приступачним или другим областима где су основна инфраструктура и ресурси ограничени, у трајању дужем од 24 часа, са боравком у објектима логорско-касаранског типа, привременим или импровизованим објектима или другој врсти некатегорисаног смештаја.

Рад и боравак ван места рада ради обављања полицијских послова и задатака у смислу става 2. овог члана подразумева рад на отвореном, у руралним, слабо приступачним или другим областима где су основна инфраструктура и ресурси ограничени, у трајању дужем од 24 часа, приликом чега полицијски службеник борави у хотелу или другој врсти угоститељског објекта за смештај.

Ако за рад и боравак на терену нису обезбеђени смештај и исхрана, накнада за рад и боравак на терену се увећава највише за дневницу за службени пут у земљи (члан 8. ове уредбе).

**VII. НАКНАДА ТРОШКОВА РАДА НА СПЕЦИФИЧНОМ ПОДРУЧЈУ**

**Члан 32.**

Полицијском службенику за рад на специфичном подручју исплаћује се накнада трошкова у износу од 1 000 динара, по дану.

Полицијском службенику који обавља послове и задатке на специфичном подручју обезбеђују се бесплатни смештај и исхрана за све време боравка проведеног у тим условима.

**VIII. НАКНАДА ТРОШКОВА РАДА НА СПЕЦИФИЧНИМ БЕЗБЕДНОСНО-ПОЛИЦИЈСКИМ ПОСЛОВИМА**

**Члан 33.**

Полицијском службенику се исплаћује накнада трошкова за рад на специфичним безбедносно–полицијским пословима у износу од 900 динара, по дану.

Полицијском службенику који обавља послове из става 1. овог члана обезбеђују се бесплатни смештај и исхрана за све време обављања тих послова.

**IX. ПРЕЛАЗНЕ И ЗАВРШНЕ ОДРЕДБЕ**

**Члан 34.**

У поступку за остваривање права полицијских службеника започетом пре ступања на снагу ове уредбе примениће се одредбе Уредбе о накнади трошкова и отпремнини државних службеника и намештеника („Службени гласник РСˮ, бр. 98/07 – пречишћен текст, 84/14, 84/15, 74/21 и 119/23).

Полицијски службеник коме је до ступања на снагу ове уредбе признато право на накнаду трошкова за одвојени живот од породице у складу са другим прописом, то право остварује до истека периода на који му је то право признато, у складу са тим прописом.

**Члан 35.**

Ступањем на снагу ове уредбе престаје да важи Одлука о утврђивању висине накнаде трошкова за рад на специфичним безбедносно-полицијским пословима („Службени гласник РС”, број 109/21).

**Члан 36.**

Ова уредба ступа на снагу осмог дана од дана објављивања у „Службенoм гласнику Републике Србије”, а почиње да се примењује од 1. јануара 2025. године.

05 Број: 110-12702/2024-2

У Београду, 20. децембра 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |